text: Bronzeelefant stjålet fra cirkus
  21 juni 2014 kl. 05.23
  Politiet leder efter en yngre mand og kvinde, som fredag aften stjal en elefant af bronze fra Cirkus Dannebrog i Mølby.
  Ukendte gerningsmænd er fredag aften lykkedes med at stjæle en tung elefantstatue af bronze fra Cirkus Dannebrog.
  Bronzeelefanten er taget fra Cirkus Dannebrogs vinterresidens på Tovskovvej i Mølby, som ligger nord for Vojens.
  Statuen er omkring 120 centimeter høj og vejer et sted imellem 100 og 150 kg, oplyser Erik Lindholdt, vagtchef ved Syd- og Sønderjyllands Politi.
  - Den er blevet taget mellem klokken 21.45 og 21.50, og vi får en anmeldelse ind klokken 22.03, siger vagtchefen.
  - Vidner har set elefanten blive kørt væk i en sort Toyota Corolla. Der er set en yngre mand og en yngre kvinde i bilen, fortæller Erik Lindholdt.
  Elefanten bar et træskilt rundt om sin snabel, hvor der stod "15".
  Vi mangler en elefant, som er stjålet fra cirkus i Sommersted. Er i bronze og ca. 120 cm høj. Tyvene kørte i en sort Corolla. #politidk
  
  